Щом ми сърце даряваш…

Превод от немски: Владимир Мусаков, —

chitanka.info

Щом ми сърце даряваш,

тайно стори това —

нека не преминава

твоята мисъл в слова!

Светлата радост навеки

в своята гръд заключи —

тайна да бъде за всеки

блясъкът в наште очи!

За обичта ни не бива

да чуят стените дори;

мила, бъди предпазлива,

своите чувства крий!

Никой не бива докрая

нищо да подозре —

сами верността си да знаем,

не е ли най-добре?

Не искай в теб да впивам

поглед, изпълнен с любов —

дебнат очи завистливи,

дебне животът суров.

Жадната гръд овладявай,

чистите пориви скрий —

нека незримо остава

туй, що изпитваме ний.

Знай, че опасност чака

искреността всегда —

погледи чужди в мрака

вредом вещаят беда.

Нивга недей забравя

моите първи слова:

щом ми сърце даряваш,

тайно стори това!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.